
NACRT ODLUKE 
O KRITERIJIMA ZA ODREĐIVANJE ZAKUPNINE 
ZA POSLOVNE PROSTORE DOMOVA ZDRAVLJA 
ČIJI JE OSNIVAČ OSJEČKO-BARANJSKA ŽUPANIJA 

	
	Dana 01. siječnja 2019. godine stupio je na snagu novi Zakon o zdravstvenoj zaštiti („Narodne novine“ broj 100/18.) koji unosi značajne novine u sustavu primarne zdravstvene zaštite a koje zahtijevaju usklađivanje poslovanja svih subjekata na primarnoj razini. Osim što je uređen način davanja u zakup poslovnih prostora koji su u vlasništvu domova zdravlja ili domovi zdravlja s istima raspolažu temeljem valjanog dokaza o pravu raspolaganja prostorom, uređena je i mjerodavnost zakupnine u postupcima osnivanja privatne prakse u novom organizacijskom obliku ordinacije. 

	Trenutno je iznos zakupnine i koncesijske naknade za koncesionare određen Odlukom o najvišem iznosu naknade za koncesiju za obavljanje javne zdravstvene službe („Narodne novine“ broj 55/15.) koja je stupila na snagu 28. svibnja 2015. godine. Temeljem te Odluke najviši iznos naknade za koncesiju za obavljanje javne zdravstvene službe utvrđen je na mjesečnoj osnovi, a ovisno o visini ugovorene naknade za zakup poslovnog prostora bez PDV-a (u kunama), odnosno ovisno obavlja li koncesionar djelatnost u vlastitom prostoru, i to kako je prikazano u dolje navedenom tabelarnom prikazu:
	Visina ugovorene naknade za 
zakup poslovnog prostora 
bez PDV-a (u kunama)
	Najviši iznos naknade za
koncesiju (u kunama)

	1,00
	1.250,00

	0,00 – 250,00
	1.000,00 – 1.250,00

	251,00 – 500,00
	750,00 – 999,00

	501,00 – 750,00
	500,00 – 749,00

	751,00 – 1.000,00
	250,00 – 499,00

	1.001,00 – 1.250,00
	249,00

	1.250,00
	249,00

	Vlastiti prostor
	249,00



	Slijedom te Odluke domovi zdravlja od 01. lipnja 2015. godine naplaćuju zakupninu koncesionarima u zakupu poslovnog prostora domova zdravlja u iznosu od 250,00 kuna + PDV, a koncesijska naknada utvrđena je Rješenjem Župana o visini koncesijske naknade za obavljanje javne zdravstvene službe na osnovi koncesije na području Osječko-baranjske županije od 23. srpnja 2015. godine u iznosu od 1.250,00 kuna. Izuzetak su bile djelatnost medicine rada i ljekarnička djelatnost za koje je utvrđena viša zakupnina s obzirom na prihode koje su mogli ostvariti, a i veličinu prostora koja je potrebna za obavljanje tih djelatnosti. Zdravstvenim radnicima koji su djelatnost obavljali u jedinicama zakupa zakupnina je iznosila 1.250,00 kuna  i nakon donošenja novog Zakona o zdravstvenoj zaštiti 2008. godine (specijalisti koji su ranije bili zaposlenici domova zdravlja).

	Člankom 106. novog Zakona utvrđeno je da: 
	„Dom zdravlja na temelju odluke upravnog vijeća može dati poslovni prostor u zakup pravnim i fizičkim osobama za obavljanje zdravstvene djelatnosti u mreži javne zdravstvene službe, a na temelju odluke upravnog vijeća, uz suglasnost osnivača, može poslovni prostor dati u zakup pravnim i fizičkim osobama za obavljanje zdravstvene djelatnosti izvan mreže javne zdravstvene službe.

	Dom zdravlja na temelju odluke upravnog vijeća, uz prethodnu suglasnost osnivača i ministra, može poslovni prostor dati u zakup pravnim i fizičkim osobama za obavljanje nezdravstvene djelatnosti.

	Ugovorom o zakupu poslovnog prostora iz stavka 1. i 2. ovog članka iznos zakupnine određuje se sukladno odluci predstavničkog tijela jedinice područne (regionalne) samouprave odnosno Grada Zagreba o kriterijima za određivanje zakupnine za poslovni prostor.“   

	Člankom 261. stavkom 3. i člankom 264. stavkom 3. Zakona također je određeno da se iznos zakupnine određuje sukladno odluci predstavničkog tijela jedinice područne (regionalne) samouprave o kriterijima za određivanje zakupnine za poslovni prostor, a odnosi se na poslovni prostor doma zdravlja u kojem zdravstveni radnici već obavljaju privatnu praksu kao koncesionari temeljem Zakona o zdravstvenoj zaštiti („Narodne novine“ broj 150/08., 71/10., 139/10., 22/11., 84/11., 154/11., 12/12., 35/12., 70/12., 144/12., 82/13., 159/13. i 22/14. - Odluka Ustavnog suda, 154/14., 70/16. i 131/17.) ili zakupci temeljem Pravilnika o uvjetima za davanje u zakup zdravstvenih ustanova primarne zdravstvene zaštite i lječilišta („Narodne novine“ broj 6/96., 29/97., 1/98., 45/99., 121/99., 112/00., 87/02., 150/02. i 7/03.) i Pravilnika o uvjetima i postupku za davanje u zakup dijelova domova zdravlja i ljekarničkih zdravstvenih ustanova („Narodne novine“ broj 80/07.).

	Prema članku 266. stavak 2. novog Zakona zdravstveni radnici koji obavljaju privatnu praksu na osnovi koncesije mogu zdravstvenu djelatnost nastaviti obavljati u privatnoj praksi ako raspolažu valjanim dokazom o raspolaganju prostorom u kojem su do sada obavljali zdravstvenu djelatnost i to ako u roku dvije godine od dana stupanja na snagu novog Zakona podnesu zahtjev Ministarstvu za izdavanje rješenja o nastavku obavljanja privatne prakse u organizacijskom obliku ordinacije.   

	Nadalje, člankom 268. stavkom 5. utvrđeno je „Ugovorom o zakupu poslovnog prostora sklopljenim na temelju odluke Upravnog vijeća doma zdravlja iz stavka 4. ovog članka iznos zakupnine određuje se sukladno odluci predstavničkog tijela jedinice područne (regionalne) samouprave odnosno Grada Zagreba o kriterijima za određivanje zakupnine za poslovni prostor.“, a stavak 4. odnosi se na zdravstvene radnike doma zdravlja koji će podnijeti zahtjev za obavljanje zdravstvene djelatnosti u privatnoj praksi, organizacijskom obliku ordinacije, u poslovnom prostoru u kojem su i do tada obavljali djelatnost, a u radnom su odnosu s domom zdravlja najmanje posljednju godinu dana i ispunjavanju uvjete za promjenu organizacijskog oblika obavljanja privatne prakse.  

	Člankom 46. Zakona definirano je: 
	 „Ordinacija jest organizacijski oblik obavljanja zdravstvene djelatnosti zdravstvenog radnika u privatnoj praksi na primarnoj razini zdravstvene djelatnosti (u daljnjem tekstu: ordinacija) pod uvjetima propisanim ovim Zakonom.

	U ordinaciji se može obavljati zdravstvena djelatnost obiteljske (opće) medicine, dentalne zdravstvene zaštite, zdravstvene zaštite predškolske djece, zdravstvene zaštite žena, medicine rada/medicine rada i sporta te specijalističko-konzilijarna djelatnost.

	Odredbe ovoga Zakona koje se odnose na ordinacije odgovarajuće se primjenjuju na medicinsko-biokemijske laboratorije, privatne prakse za zdravstvenu njegu u kući, privatne prakse fizioterapeuta, privatne prakse primalja, privatne prakse dentalnih tehničara, privatne prakse sanitarnih inženjera, privatne prakse radnih terapeuta i ljekarne u kojoj se obavlja ljekarnička djelatnost kao privatna praksa.“

	Zdravstveni radnici zaposlenici domova zdravlja, zdravstveni radnici koji obavljaju privatnu praksu na osnovi koncesije u zakupu poslovnog prostora doma zdravlja i zakupci u jedinicama zakupa zahtjev za odobrenje obavljanja privatne prakse u ordinaciji podnose Ministarstvu uz koji su, među ostalim, obvezni priložiti i dokaz o raspolaganju odgovarajućim prostorom. Ukoliko privatnu praksu u ordinaciji nastavljaju obavljati u poslovnom prostoru doma zdravlja, upravno vijeće ustanove primijeniti će kriterije za određivanje zakupnine utvrđene ovom Odlukom.

	Člankom 6. stavak 1. Zakona o zakupu i kupoprodaji poslovnog prostora („Narodne novine“ broj 125/11., 64/15. i 112/18.) određeno je kako se poslovni prostor u vlasništvu jedinice područne (regionalne) te pravnih osoba u njenom vlasništvu ili pretežnom vlasništvu daje u zakup javnim natječajem. 

	Odlukom o uvjetima i postupku davanja u zakup poslovnog prostora („Županijski glasnik“ broj 2/98. i 1/10.) u članku 1. definirana je primjena iste u postupcima davanja u zakup poslovnog prostora u vlasništvu Osječko-baranjske županije i pravnih osoba u njenom vlasništvu ili pretežitom vlasništvu, ukoliko drugim propisima nije drugačije određeno. Članak 8. i članak 9. utvrđuje način određivanja početnog iznosa mjesečne zakupnine upućivanjem na opći akt grada odnosno općine na čijem području se prostor nalazi ili na primjenu Pravilnika o određivanju elemenata za utvrđivanje početnog iznosa zakupnine za poslovne prostore („Županijski glasnik“ broj 1/00.). 

	Sukladno tumačenju Ministarstva zdravstva KLASA: 011-02/18-02/214, URBROJ: 534-03-1-2/1-19-02 od 04. siječnja 2019. godine pojašnjeno je kako u odnosu na odredbe Zakona o obveznim odnosima koji sadrži opća pravila o zakupu i odredbama Zakona o zakupu i kupoprodaji poslovnog prostora, odredbe Zakona o zdravstvenoj zaštiti kojima se uređuje zakup poslovnih prostora domova zdravlja odnosno ljekarničkih ustanova u kojem zdravstveni radnici obavljaju privatnu praksu na osnovi zakupa, predstavljaju posebna pravila te je u tom smislu Zakon o zdravstvenoj zaštiti lex specialis u odnosu na Zakon o obveznim odnosima i Zakon o zakupu i kupoprodaji poslovnog prostora. 

	U slučajevima davanja u zakup poslovnog prostora doma zdravlja za obavljanje zdravstvene djelatnosti u mreži javne zdravstvene službe zdravstvenom radniku koji djelatnost obavlja u privatnoj praksi u prostoru koji nije u vlasništvu doma zdravlja ili kojim dom zdravlja ne raspolaže temeljem valjanog dokaza o pravu raspolaganja prostorom, za obavljanje zdravstvene djelatnosti izvan mreže javne zdravstvene službe i za obavljanje nezdravstvene djelatnosti, nadležno tijelo ustanove provesti će javni natječaj sukladno gore navedenim propisima, no ne primjenjujući odredbe o određivanju zakupnine, nego kriterije utvrđene ovom Odlukom, a sukladno navedenom članku 106. stavak 3. Zakona o zdravstvenoj zaštiti. 

	Prilikom davanja u zakup poslovnog prostora za obavljanje zdravstvene djelatnosti izvan mreže javne zdravstvene službe upravnom vijeću doma zdravlja potrebna je i suglasnost osnivača, a prije ugovaranja zakupa poslovnog prostora za obavljanje nezdravstvene djelatnosti mora pribaviti prethodnu suglasnost osnivača i ministra. 

	Prilikom ugovaranja zakupa poslovnog prostora zakupniku će se dati na uporabu i korištenje  ostali zajednički prostori koji su u okviru zgrade u kojoj se nalazi poslovni prostor, a koje zakupnik koristi sa drugim zakupcima i radnicima doma zdravlja kao što su čekaonice, hodnici, sanitarni čvorovi i slično. Zakupnik pri tome snosi troškove izazvane redovitim korištenjem zakupljenog prostora i zajedničkih prostorija i odgovoran je za njihovo tekuće održavanje. 

	Zakupnik će sudjelovati u zajedničkim troškovima, odnosno plaćati domu zdravlja naknadu za troškove korištenja zajedničkih prostorija i uređaja. Mjerila za određivanje iznosa naknade za zajedničke troškove te sredstvo osiguranja naplate iste odrediti će dom zdravlja odredbama ugovora o zakupu poslovnog prostora, a uzevši u obzir odnos površine zakupljenog prostora, zajedničkih prostorija i ukupne površine zgrade, broj korisnika zgrade, cijenu pojedinog troška po m2 i slično.  

	Isto tako, prilikom utvrđivanja visine zakupnine treba imati u vidu značaj djelatnosti koja se obavlja u tim prostorima i potrebu osiguravanja što veće dostupnosti građanima.

	Tako je člankom 55. Zakona utvrđeno da zdravstveni radnik kojem je rješenjem Ministarstva dano odobrenje za obavljanje privatne prakse u ordinaciji može sukladno ugovoru o provođenju zdravstvene zaštite sklopljenom sa Zavodom obavljati privatnu praksu i u prostoru dislociranom od adrese odobrene privatne prakse, a koji se nalazi na potpomognutom području ili području s razvojnim posebnostima. Kriteriji za određivanje je li neko područje potpomognuto područje ili područje s razvojnim posebnostima propisani su Zakonom o regionalnom razvoju Republike Hrvatske („Narodne novine“ broj 147/14., 123/17. i 118/18.). 

Kako bi se osigurala primjena ove odredbe a time i dostupnost zdravstvene zaštite građanima u dislociranim područjima i kako je istovremeno otežan rad zdravstvenim radnicima na takav način, predlaže se da se mjesečni iznos zakupnine koju dom zdravlja utvrdi za prostor dislociran od adrese odabrane privatne prakse umanji za 10%. 

	Slijedom svega navedenog pristupilo se izradi nacrta predmetne Odluke. Prethodno su obavljene konzultacije s nadležnim službama domova zdravlja te su obavljene analize podataka o površinama poslovnih prostora u kojima se obavlja zdravstvena i nezdravstvena djelatnost i prihodima koje su do sada ustanove ostvarivale od zakupnine. 

	Slijedom navedenog predlaže se Skupštini Osječko-baranjske županije donošenje Odluke koja u nacrtu glasi:   








































Temeljem članka 30. točka 2. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13. i 4/18.), a u svezi s člankom 106. stavak 3., člankom 261. stavak 3., člankom 264. stavak 3. i člankom 268. stavak 5. Zakona o zdravstvenoj zaštiti ("Narodne novine" broj 100/18.), Skupština Osječko-baranjske županije donijela je na ____ sjednici ____________ 2019. godine


O D L U K U

o kriterijima za određivanje zakupnine
za poslovne prostore domova zdravlja
čiji je osnivač Osječko-baranjska županija


Članak 1.

Ovom Odlukom utvrđuju se kriteriji za određivanje zakupnine za poslovne prostore domova zdravlja čiji je osnivač Osječko-baranjska županija.

	Odredbe ove Odluke ne odnose se na korištenje zajedničkih prostora zgrade u kojoj se nalazi poslovni prostor koji se daje u zakup. 


Članak 2.

Kriteriji za određivanje zakupnine odnose se na poslovne prostore u vlasništvu domova zdravlja i poslovne prostore kojima domovi zdravlja raspolažu temeljem valjanog dokaza o pravu raspolaganja prostorom.

Poslovnim prostorom iz stavka 1. smatra se poslovni prostor u kojem se obavlja zdravstvena djelatnost u mreži javne zdravstvene službe, zdravstvena djelatnost izvan mreže javne zdravstvene službe i nezdravstvena djelatnost.


Članak 3.

Mjesečni iznos zakupnine bez poreza na dodanu vrijednost (u nastavku: PDV) za poslovni prostor doma zdravlja koji se daje u zakup za obavljanje djelatnosti iz članka 2. stavak 2. obračunava se prema površini i zoni u kojoj se poslovni prostor nalazi te umnoškom pripadajućeg koeficijenta namjene.

Mjesečni iznos zakupnine predstavlja početni mjesečni iznos zakupnine u slučajevima kada se poslovni prostor doma zdravlja daje u zakup putem javnog natječaja:
-	za obavljanje zdravstvene djelatnosti u privatnoj praksi u mreži javne zdravstvene službe zdravstvenom radniku koji djelatnost obavlja u prostoru koji nije u vlasništvu doma zdravlja ili kojim dom zdravlja ne raspolaže temeljem valjanog dokaza o pravu raspolaganja prostorom, 
-	za obavljanje zdravstvene djelatnosti izvan mreže javne zdravstvene službe i  
-	za obavljanje nezdravstvene djelatnosti.


Članak 4.

Poslovni prostori domova zdravlja razvrstavaju se u pet zona, i to:
· I. ZONA - područje sjedišta Grada Osijeka,
· II. ZONA - područje ostalih naselja unutar Grada Osijeka,
· III. ZONA - područje sjedišta drugih gradova na području Županije,
· IV. ZONA - područje sjedišta općina na području Županije,
· V. ZONA - područje ostalih naselja unutar grada (izuzev Osijeka) odnosno općine.
Članak 5.

Mjesečni iznos zakupnine bez PDV-a za poslovne prostore u kojima se obavlja zdravstvena djelatnost u mreži javne zdravstvene službe i početni mjesečni iznos zakupnine bez PDV-a za poslovne prostore u kojima se obavlja zdravstvena djelatnost iz članka 3. stavak 2. podstavak 1. i 2. obračunava se sukladno članku 3. stavak 1., a prema kriterijima u nastavku: 

	Rbr.
	Površina poslovnog prostora
	I. ZONA
(kn)
	II. ZONA
(kn)
	III. ZONA
(kn)
	IV. ZONA
(kn)
	V. ZONA
(kn)

	1.
	do 50 m²
	1.500,00
	1.400,00
	1.300,00
	1.200,00
	1.100,00

	2.
	od 50 do 100 m²
	1.700,00
	1.600,00
	1.500,00
	1.400,00
	1.300,00

	3.
	preko 100 m²
	3.500,00
	3.200,00
	2.900,00
	2.600,00
	2.300,00



	Koeficijent namjene: 
-	zdravstvena djelatnost u mreži/izvan mreže javne zdravstvene službe               	1,00
-	djelatnost medicine rada                                                                                          	1,30
-	djelatnost laboratorijske dijagnostike                                                                     	1,30
-	specijalističko-konzilijarna djelatnost                                                                   	1,50
-	ljekarnička djelatnost                                                                                            	1,70.

	Mjesečni iznos zakupnine za poslovni prostor u kojem se obavlja zdravstvena djelatnost u mreži javne zdravstvene službe umanjuje se za 10% u slučaju da poslovni prostor koriste dva tima u smjenskom radu.


Članak 6.

Zdravstvenom radniku koji obavlja zdravstvenu djelatnost u privatnoj praksi u organizacijskom obliku ordinacije, a koji sukladno ugovoru o provođenju zdravstvene zaštite sklopljenom sa Zavodom obavlja privatnu praksu i u dislociranom poslovnom prostoru na potpomognutom području ili području s razvojnim posebnostima, mjesečni iznos zakupnine za dislocirani poslovni prostor umanjuje se za 10%.


Članak 7.

Početni mjesečni iznos zakupnine bez PDV-a za poslovne prostore u kojima se obavlja nezdravstvena djelatnost obračunava se sukladno članku 3. stavak 1., a prema kriterijima u nastavku: 

	Rbr.
	Površina poslovnog prostora 
	I. ZONA
(kn)
	II. ZONA
(kn)
	III. ZONA
(kn)
	IV. ZONA
(kn)
	V. ZONA
(kn)

	1.
	do 25 m²
	1.000,00
	900,00
	800,00
	700,00
	600,00

	2.
	od 25 do 50 m²
	1.500,00
	1.400,00
	1.300,00
	1.200,00
	1.100,00

	3.
	od 50 do 100 m²
	1.700,00
	1.600,00
	1.500,00
	1.400,00
	1.300,00

	4.
	preko 100 m²
	3.500,00
	3.200,00
	2.900,00
	2.600,00
	2.300,00



	Koeficijent namjene: 
-	nezdravstvena djelatnost                                                                                  	1,00
- 	humanitarna djelatnost, odgojno-obrazovna djelatnost, socijalna djelatnost,
djelatnost udruga                                                                                                  	0,50.

	U slučaju kada obavljanje djelatnosti iz stavka 2. podstavak 2. ovog članka doprinosi unapređenju kvalitete života ranjivih skupina u lokalnoj zajednici, upravno vijeće doma zdravlja može, iznimno u pojedinim slučajevima, umanjiti pripadajući koeficijent namjene.
Članak 8.

	Ukoliko se na natječaj iz članka 3. stavak 2. ne prijavi niti jedan natjecatelj, upravno vijeće doma zdravlja može odlučiti o raspisivanju novog natječaja s početnim iznosom mjesečne zakupnine umanjenim za 10% u odnosu na iznos utvrđen prema članku 5. i članku 7. ove Odluke.  


Članak 9.

Izrazi koji se u ovoj Odluci koriste za osobe u muškom rodu neutralni su i odnose se na muške i ženske osobe.


Članak 10.

	Ova Odluka stupa na snagu osmog dana nakon objave u "Županijskom glasniku".



KLASA:
URBROJ:
Osijek,




	Predsjednik
	Dragan Vulin

